ROZHODNUTIE KOMISIE
z 2. marca 2005,
ktorým sa Estónsku, Lotyšsku, Litve a Malte povoľuje prijať prísnejšie kritériá, pokiaľ ide o prítomnosť druhu Avena fatua v osive obilnín
[oznámené pod číslom K(2005) 462]
(Iba estónsky, lotyšský, litovský a maltský text je autentický)
(Text s významom pre EHP)
(2005/200/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 66/402/EHS zo 14. júna 1966, týkajúcu sa obchodovania s osivom obilnín (1), a najmä na jej článok 14 ods. 1a,
so zreteľom na žiadosť Estónskej republiky, Lotyšskej republiky, Litovskej republiky a Maltskej republiky,
keďže:
(1)
Smernica 66/402/EHS ustanovuje povolené limity, pokiaľ ide o prítomnosť druhu Avena fatua v osive obilnín.
(2)
Estónsko, Lotyšsko, Litva a Malta požiadali o povolenie uplatňovať na obchodovanie s osivom obilnín prísnejšie kritériá, ako sú stanovené v smernici 66/402/EHS.
(3)
Estónsko, Lotyšsko, Litva a Malta podriaďujú svoju domácu výrobu osiva obilnín prísnejším kritériám, aké ustanovuje smernica 66/402/EHS. Okrem toho prebieha kampaň za odstránenie druhu Avena fatua z obilnín pestovaných v uvedených členských štátoch.
(4)
Estónsku, Lotyšsku, Litve a Malte by sa preto malo povoliť prijatie prísnejších kritérií, aké ustanovuje smernica 66/402/EHS pre obchodovanie s osivom obilnín, ktoré pochádza z iných krajín.
(5)
Opatrenia stanovené v tomto rozhodnutí sú v súlade so stanoviskom Stáleho výboru pre osivá a množiteľský materiál v poľnohospodárstve, záhradníctve a lesníctve,
PRIJALA TOTO ROZHODNUTIE:
Článok 1
Estónsku, Lotyšsku, Litve a Malte sa povoľuje prijať predpis, že osivo obilnín, s ktorým sa má obchodovať na ich územiach, musí byť vybavené úradným osvedčením podľa článku 11 smernice 66/402/EHS, ktoré potvrdzuje súlad s podmienkami ustanovenými v článku 2 smernice Komisie 74/268/EHS (2).
Článok 2
Estónsko, Lotyšsko, Litva a Malta oznamujú Komisii počiatočný dátum a spôsob, akým chcú uplatňovať povolenie udelené v článku 1.
Keď Estónsko, Lotyšsko, Litva a Malta prijmú opatrenia v zmysle povolenia ustanoveného v článku 1, tieto opatrenia a počiatočný dátum ich uplatňovania bezodkladne oznamujú Komisii.
Komisia o tom informuje ostatné členské štáty.
Článok 3
Toto rozhodnutie je určené Estónskej republike, Lotyšskej republike, Litovskej republike a Maltskej republike.
V Bruseli 2. marca 2005